
[bookmark: _GoBack]Yn yr aseiniad disgwylir i’r awdur ddadansoddi llythrennedd, rhifedd a chymhwysedd digidol fel cyfrifoldebau trawsgwricwlaidd, yn feirniadol.
Diffiniwyd addysg drawsgwricwlaidd fel addysg ble mae “nifer o wahanol agweddau yn cael eu cymhwyso ar gyfer un profiad, problem, cwestiwn, thema, neu syniad”. Barnes (2015, t. 11) Gwelwyd nifer o fuddion yn dod yn sgil addysgu’n drawsgwricwlaidd, gan gynnwys “sicrhau bod disgyblion yn cael llu o gyfleoedd i ddefnyddio eu medrau llythrennedd, rhifedd a thechnoleg gwybodaeth a chyfathrebu yn dda” (Estyn, 2016).
	Mae’r tri chyfrifoldeb trawsgwricwlaidd yn sail i’r cwricwlwm newydd ac mae disgwyl i’r addysgwyr roi cyfleoedd i ddisgyblion ddatblygu’r sgiliau ym mhob un o’u gwersi;
“Rhaid sicrhau, drwy strwythur y cwricwlwm, fod plant a phobl ifanc yn datblygu lefelau cymhwysedd uchel yn yr agweddau hynny a’u bod yn cael cyfleoedd aml i’w datblygu, eu hymestyn a’u cymhwyso ar draws y cwricwlwm.” 
(Donaldson, 2015, t. 40)
Er bydd y cyfrifoldebau yn rhan hanfodol i’r Cwricwlwm Newydd mae’r llywodraeth wedi bod yn ystyried sut i’w cyflwyno ers lansiad y Cwricwlwm yn 2008; yn dilyn adroddiadau, fe gyhoeddwyd y Fframwaith Llythrennedd a Rhifedd, a’r Fframwaith Cymhwysedd Digidol yn 2013 i “helpu athrawon pob pwnc i adnabod a chynnig cyfleoedd i ddysgwyr gymhwyso llythrennedd a rhifedd ar draws y cwricwlwm” a “galluogi defnydd hyderus, creadigol a hollbwysig o dechnolegau a systemau”, yn ôl eu trefn. (Llywodraeth Cymru, 2013b, t. 4, a 2018, t. 2). Er gweledigaethau’r ddau Fframwaith ystyrir nad yw  Cymhwysedd Digidol mor bwysig â Llythrennedd a Rhifedd, ac felly gwelodd Donaldson bwysigrwydd diwygio’r cyfrifoldebau trawsgwricwlaidd drwy “rhoi statws tebyg iddo yn y cwricwlwm i’r hyn sydd gan lythrennedd a rhifedd” (Donaldson, 2015, t. 40)
Wrth lansio’r Cwricwlwm Newydd bydd y cyfrifoldebau trawsgwricwlaidd yn “statudol ar draws pob maes dysgu a phrofiad a bydd angen eu hystyried ym mhob agwedd ar ddylunio’r cwricwlwm” (Llywodraeth Cymru, 2019c). Un o argymhellion Donaldson, (2015, t. 43) yw i’r “tri Chyfrifoldeb Trawsgwricwlaidd a sgiliau ehangach gael eu cynnwys yn y Meysydd Dysgu a Phrofiad”. Gwêl y Llywodraeth y Cyfrifoldebau Trawsgwricwlaidd yn “hanfodol er mwyn i ddysgwyr allu cymryd rhan yn llwyddiannus ac yn hyderus yn y byd modern” (Llywodraeth Cymru, 2019a). Cytuna hynny gyda phob un o ddibenion y Cwricwlwm Newydd gan gynnwys fod y disgyblion yn datblygu i fod yn “gyfranwyr mentrus, creadigol sy’n barod i ddysgu trwy gydol eu hoes” (Donaldson, 2015, t. 113).
	Gwelwyd fod iaith a llythrennedd fel cyfrifoldeb trawsgwricwlaidd yn rhan hanfodol o’r Cwricwlwm Newydd; “mae’r galw am bobl ifanc sydd â gwell lefelau o ran llythrennedd, rhifedd a sgiliau ehangach, gan gynnwys meddwl mewn modd beirniadol, creadigrwydd a datrys problemau, wedi ysgogi tuedd ryngwladol i fabwysiadu cwricwla sy’n rhoi mwy o bwys ar ddatblygu sgiliau, ochr yn ochr â’r dull traddodiadol o addysgu pynciau neu ‘feysydd dysgu”. (Donaldson, 2015, t. 7)
Gwelir un o brif fanteision iaith fel cyfrifoldeb trawsgwricwlaidd mewn ymchwil gan Heath; dadleir fod canolbwyntio ar eirfa bynciol yn cael effaith gadarnhaol ar “sgiliau, rhuglder, geirfa a mynegiant disgybl”  (Barnes, 2015, t. 177).  Amlinellwyd astudiaeth achos o wers celf a gwyddoniaeth; yn y wers, a thrwy roi cyfleoedd i’r disgyblion ganolbwyntio ar fanylion megis penglog, llygaid, wyneb, neu ffrwyth, roedd eu defnydd o iaith “gymhleth” yn cael ei ymestyn. Gwelodd yr awdur hyn ar waith yn ystod eu PAP cyntaf ble roedd uned o waith i ddisgyblion blwyddyn 4 yn ymwneud â’r corff yn rhoi cyfleoedd i’r disgyblion ymgyfarwyddo gyda thermau, a thrwy hynny roedd eu geirfa’n cael ei ymestyn drwy ddarganfod ansoddeiriau neu ferfau addas i gyd-fynd â’r geirfa pwnc. Parha Heath gan honni fod gweithgareddau sydd yn cyfuno dau bwnc yn siwtio’u gilydd yn fuddiol i ymestyn geirfa. (Barnes, 2015, t. 177)
	Wrth ystyried iaith fel cyfrifoldeb trawsgwricwlaidd, mae’n bwysig cofio ei fod yn bosib ymestyn a datblygu’r sgiliau’n barhaol; trafodai Pinker (1994) y “greddf ieithyddol”. Yn syml, mae ymennydd unigolyn yn barod i ddefnyddio iaith mewn ffordd gynyddol gymhleth a symbolaidd, cyn belled ei fod yn cael ei ymarfer. Drwy geisio datblygu iaith ar draws y cwricwlwm mae’n herio’r addysgwr i barhau i ddarganfod ffyrdd i herio’r unigolyn ymhellach.
	Ar hyn o bryd, gall addysgwr ddefnyddio’r FfLlRh i hwyluso datblygu’r ddau agwedd ar draws y cwricwlwm, ac hefyd gwelir ei fod yn hwyluso’r broses o asesu’n ffurfiannol sydd yn fodd i “rhannu targedau dysgu gyda disgyblion” a “rhoi adborth i ddisgyblion allu adnabod eu camau nesaf a sut i’w cymryd” a rhain yn barhaus (Clarke, 2012, t. 10). Drwy ystyried y FfLRh yn barhaol, gall yr addysgwr annog trafodaethau cyson gyda’r disgyblion wrth iddynt weithio i “sefydlu dealltwriaeth gyffredinol o ddilyniant ymysg ymarferwyd a dysgwyr” (Llywodraeth Cymru, 2013a, t. 9); parha’r Llywodraeth (2013a, t.10) gan nodi bod asesu ffurfiannol llwyddiannus drwy ddefnyddio’r FfLlRh yn sicrhau “bydd pob dysgwr yn dod i wybod sut y mae’n ei wneud a beth mae’n rhaid ei wneud i wella”
	Nid yw’r her amlycaf sydd yn dod yn sgil addysgu iaith a llythrennedd yn ymwneud â’r addysgu; yn hytrach, gall y ddarpariaeth gael effaith negyddol ar agweddau eraill o’r cwricwlwm. Mae iaith a llythrennedd yn rhan annatod o unrhyw weithgaredd, ac felly mae’n hawdd i addysgwr sicrhau bod sgiliau’r Fframwaith yn cael eu datblygu. Ategwyd yr hwylustod yma gan Barnes (2015, tt. 66-82), wrth iddo amlygu gwahanol fodelau o addysgu trawsgwricwlaidd; gall pob un o'r modelau gael eu defnyddio i ddatblygu ac ymestyn medrau ieithyddol y disgybl. Ar yr wyneb mae hyn yn ymddangos yn fanteisiol iawn, ond wrth edrych yn ddyfnach mae’n amlwg ei fod yn anoddach cyflwyno rhifedd neu gymhwysedd digidol fel cyfrifoldebau trawsgwricwlaidd; heb iddo deimlo’n “symbylol” (Barnes, 2015, t. 66). Gall hyn arwain at gydbwysedd anghyfartal gan fod addysgwyr yn osgoi'r hyn sydd ddim yn dod yn rhwydd iddynt. Er mwyn goresgyn hyn seiliwyd y Cwricwlwm Newydd ar y tri chyfrifoldeb trawsgwricwlaidd er mwyn i ddisgyblion dderbyn “cyfleoedd aml i’w datblygu, eu hymestyn a’u cymhwyso ar draws y cwricwlwm”. (Donaldson, 2015, t. 40)
Sicrheir addysgu rhifedd yn drawsgwricwlaidd fod yr hyn sydd yn cael ei gyflwyno i ddisgyblion yn berthnasol iddynt; “mae perthnasedd yn cynnwys rhyngweithio cynyddol rhwng yr athro a byd y plentyn” (Barnes, 2015, t. 63) ac mae diddordeb y disgyblion yn dibynnu ar y graddau y maent yn “gallu gweld defnydd ar ei gyfer” Fielker (1997) yn Fox a Surtees (2010, t. 69); hynny yw, gweld fod modd cymhwyso sgiliau rhif. Wrth drafod Mathemateg a Rhifedd dywed y Llywodraeth (2019d) fod sicrhau perthnasedd i’r disgyblion yn hwyluso’r broses o gysylltu’r “diriaethol a’r haniaethol” a bod cyd-destunau go iawn yn “atgyfnerthu” cysyniadau mathemategol.
Wrth drafod cymhwyso medrau rhif ar draws y cwricwlwm dywed Haylock a Thangata (2007) yn Fox a Surtees, (2010, t. 68) y canlynol; “Other areas of the primary school curriculum can be seen as providing opportunities to apply skills and knowledge that pupils learn in mathematics lessons in purposeful activities” Cytuna hyn gyda safbwyntiau Donaldson (2015, t. 40) a Llywodraeth Cymru (2019a) wrth iddynt drafod bod angen rhoi cyfleoedd i ddisgyblion “gymhwyso sgiliau ar draws y cwricwlwm” a “tynnu ynghyd ystod o wybodaeth a sgiliau y gall dysgwyr eu defnyddio a’u cymhwyso mewn cyd-destunau newydd a heriol”, yn ôl eu trefn.
Mae Pound a Lee yn dadlau (2011, tt. 86-87) fod seilio mathemateg mewn gweithgareddau trawsgwricwlaidd yn creu cyfleoedd i osod cysyniadau mathemategol mewn amgylchedd ble maent â phwrpas, pherthnasedd, ac ystyr real. Parhânt gan ddweud fod addysgu trawsgwricwlaidd llwyddiannus yn “cyfoethogi, herio, a chadarnhau” dealltwriaeth disgyblion. Er eu bod yn trafod pwysigrwydd sicrhau fod mathemateg yn berthnasol mae’n bwysig cofio nad yn unig drwy ystyried byd y plentyn mae gwneud hynny, dywed Pound a Lee (2011, t. 61) fod angen i ddisgyblion gael eu hannog i ddefnyddio eu dychymyg mewn amryw o gyfleoedd i gynrychioli symbolaidd; gall cerddoriaeth, dawns, neu fodelu eu defnyddio i gynrychioli cysyniadau. “drwy roi’r amgylchedd creadigol addas i ddisgyblion gallent ddarganfod ystyron newydd ar gyfer cysyniadau mathemategol”. Cytuna hyn gydag awgrym Donaldson (2015, t. 40) y dylid rhoi cyfleoedd i ddisgyblion i “feithrin eu dealltwriaeth o rif... a defnyddio eu sgiliau rhifedd mewn gwahanol gyd-destunau”. Yn ystod yr ail gyfnod PAP rhoddodd yr awdur gyfleoedd i ddisgyblion gallu is eu dosbarth Cyfnod Sylfaen i gynrychioli patrymau rhif yn eu ffyrdd eu hunain a thrwy wneud hynny byddent yn gallu hawlio perthnasedd eu gwaith a dysgu sut i gynrychioli pethau mewn ffyrdd y maent yn eu deall. Yn y gweithgaredd yma rhoddwyd rhyddid i’r disgyblion ddangos eu patrymau ym mha bynnag ffordd; gyda rhif, lluniau, gwrthrychau neu siapiau.
	Drwy addysgu mathemateg yn drawsgwricwlaidd, mae’n caniatáu i athrawon ddefnyddio nifer o wahanol strategaethau addas i’w disgyblion. Mae’n bosib i athrawon gyflwyno mathemateg mewn modd “connectionist, transmission, discovery” (Fox a Surtees, 2010, t. 43). Yn y strategaeth gyntaf amlygwyd mai mathemateg yn cael ei addysgu trwy ddeialog rhwng yr athro a’r disgybl; caniateir hynny i’r athro allu amlygu’r cysylltiadau rhwng gwahanol agweddau o fathemateg a thrafod camsyniadau yn ystod gwersi i wella dealltwriaeth. Mae’r ail fodel yn ymwneud â rhoi eglurhad ar lafar i ddisgyblion cyn iddynt fynd ati ar dasg; mae pwyslais mawr yn cael ei roi ar gofnodi ar draul effeithlonrwydd wrth weithio. Ac yn drydydd, mae disgyblion yn dysgu drwy wneud gweithgareddau ymarferol i ddarganfod y dulliau eu hunain.
	Er bod llawer o fuddion i addysgu mathemateg yn drawsgwricwlaidd gwelai’r awdur nifer o broblemau. Yn aml gall addysgwyr deimlo rheidrwydd i wneud popeth yn drawsgwricwlaidd ac felly gall mathemateg deimlo yn “tagged on” mewn gwers. (Fox a Surtees, 2010, t. 72); cytuna Donaldson (2015, t. 41) gyda hyn. Gelwir y dull trawsgwricwlaidd yma’n “symbolaidd” gan Barnes, (2015, t. 66) gan ei fod yn drawsgwricwlaidd mewn enw yn unig. Nid yw gwneud cysylltiadau di-werth rhwng mathemateg a phynciau eraill yn “ychwanegu dim” ac yn “diystyru’r mathemateg”; i oresgyn hyn dylai athrawon ehangu mathemateg drwy “integreiddio creadigol” rhwng pynciau a meysydd dysgu. (Pound a Lee, 2011, t. 100). Ategwyd hyn gan Fox a Surtees (2010, t. 69) wrth iddynt honni fod angen i addysgwyr gyflwyno mathemateg drawsgwricwlaidd mewn ffordd greadigol i ganiatáu’r disgyblion i ddatrys hen broblemau mewn dulliau newydd a hyblyg.
Yn ôl Dell a’r Institute for the Future (2017, t. 14) nid yw 85% o’r swyddi bydd dysgwyr heddiw yn eu gwneud yn 2030 yn bodoli ac felly mae’n hanfodol fod gan y disgyblion sgiliau addas ar gyfer y dyfodol. Drwy sicrhau cymhwysedd digidol mae disgyblion yn derbyn cyfleoedd i fod ar flaen y gad ac ymateb wrth i dechnoleg ddatblygu; “digital literacy gives young people the ability to take advantage of the wealth of new and emerging opportunities associated with digital technologies whilst also remaining alert to the various challenges technology can present” (Futurelab, 2010, t. 3). Wrth drafod cymhwysedd digidol fel cyfrifoldeb trawsgwricwlaidd dywed Donaldson (2015, t. 41) fod y gallu i “ddefnyddio sgiliau technoleg ddigidol mewn ffordd greadigol” yn sgil hanfodol a felly dylai disgyblion fod yn derbyn amryw o gyfleoedd i ddatblygu eu medrau digidol. Bydd datblygu’n greadigol hefyd yn caniatáu i ddisgyblion allu ymateb i newidiadau yn y byd technolegol.  Drwy sicrhau fod gan gymhwysedd digidol “statws tebyg” i iaith a llythrennedd yn y Cwricwlwm Newydd (Donaldson, 2015, t. 40) bydd disgyblion yn gallu ei ddatblygu ar draws y cwricwlwm.
	Mae’r buddion o gyflwyno cymhwysedd digidol fel cyfrifoldeb trawsgwricwlaidd yn ddeublyg gan fod technoleg yn gallu cael ei ddefnyddio i “gryfhau addysgu pynciol yn hytrach na bod yn ‘add-on’” ac i “baratoi disgyblion i wneud synnwyr o’r byd ac i ffynnu ynddi yn gymdeithasol, yn wybyddol, ac yn economaidd” (Futurelab, 2010, t. 3).
	Un o brif fuddion y Fframwaith Cymhwysedd Digidol yw ei fod ddim yn enwi unrhyw adnoddau neu dechnolegau penodol; cyfeiriwyd tuag at “ddelwedd, sain, animeiddiad a fideo” heb enwi rhaglenni a dulliau yn uniongyrchol (Llywodraeth Cymru, 2019b). Golyga hyn fod gan ysgolion ledled Cymru'r rhyddid i allu gweithredu ar y Fframwaith heb fod o dan anfantais oherwydd eu cyllideb, ond wrth gwrs mae cost yn dod yn sgil buddsoddi yn y technolegau yn wreiddiol. Gwelai’r awdur hyn mewn gweithrediad dros eu cyfnodau PAP. Roedd gan yr ysgol yn y flwyddyn gyntaf ddigon o ‘Chromebooks’ ac ‘iPads’ i bob un o’r disgyblion allu eu defnyddio ar yr un pryd ac roedd hyn yn hwyluso gwersi Cyfrifiadureg yng Nghyfnod Allweddol 2. I gymharu, nid oedd gan yr ail ysgol lawer o ddyfeisiadau; i oresgyn hynny roedd y disgyblion yn cael cyfleoedd i ddatblygu sgiliau o’r Fframwaith heb fod yn defnyddio dyfeisiadau. Mewn gwers yn ystod yr ail PAP roedd y disgyblion yn datblygu sgiliau codio drwy osod cyfarwyddiadau i’w cyd-ddisgyblion eu dilyn. Roedd hyn yn caniatau iddynt “rhagweld canlyniad dilyniant syml o gyfarwyddiadau” (Llywodraeth Cymru, 2019b). Petai’r disgyblion ddim yn dilyn y cyfarwyddiadau yn iawn ac yn gwneud camgymeriad roedd rhaid i’r disgybl oedd yn rhoi’r cyfarwyddiadau gymryd cam yn ôl a  “dadfygio” a meddwl “beth weithiodd/beth na weithiodd, gan nodi rhesymau am eu barn” (Llywodraeth Cymru, 2019b). Mae’r ffaith fod gan bob un disgybl fynediad i Hwb hefyd yn golygu bod “offer ac adnoddau cyfartal” yn cael eu cynnig “am ddim i’w defnyddio yn y dosbarth gan athrawon a dysgwyr yng Nghymru”. (Llywodraeth Cymru, 2019ch)
	Yr hyn sydd i’w weld yn amlwg wrth ymchwilio i fuddion y FfCD yw’r ffaith ei fod yn cefnogi’r cyfrifoldebau trawsgwricwlaidd eraill yn llwyddiannus iawn. Yn ôl Barnes (2015, t. 80) gall arbrofi gyda gwahanol ddulliau o gyflwyno gwybodaeth gan ddefnyddio technoleg megis “camerâu, gwefannau, sain, ac ystod o becynnau cyflwyno gweledol” fod yn fuddiol iawn wrth gefnogi datblygiad ieithyddol. Yn ychwanegol i ddefnyddio’r FfCD i gefnogi datblygiad ieithyddol, gellir hefyd ei ddefnyddio i gefnogi datblygiad mathemategol disgybl; drwy ddefnyddio technoleg i “ehangu a chryfhau” mathemateg bydd “safon addysgu a dysgu’r disgyblion yn gwella” (Fox a Surtees, 2010, t.73, t. 23). Serch hynny, parha’r awduron gan nodi bod disgwyl i ddisgybl fod â sgiliau mathemateg ddigonol cyn ei gefnogi â thechnoleg; er enghraifft, “mae angen i ddisgybl fod â phrofiad blaenorol o greu graff ar bapur” cyn ceisio ei wneud gan ddefnyddio technoleg.
	Amlygwyd nifer o anfanteision Cymhwysedd Digidol mewn adroddiad gan Estyn (2019). Yn bennaf, nid yw athrawon yn derbyn digon o gyfleoedd i “ddatblygu medrau a gwybodaeth” yn ddigonol i allu gweithredu yn ddigonol ar yr hyn sydd yn ofynnol ganddynt. Yn aml, rôl hwylusydd mae’r addysgwr yn ei chwarae er mwyn caniatáu i ddisgyblion arbrofi gyda thechnolegau. Serch hynny, mae disgwyl i’r addysgwyr fod â digon o sgiliau i’w weithredu. I oresgyn hynny, cynigir cynllun Barefoot gan BT (2019) i athrawon “feithrin hyder, gwybodaeth a sgiliau”. Nid oes cost i’r gweithdai ac felly dylai ysgolion sicrhau eu bod yn cymryd mantais ohono er mwyn i’r athrawon “wella eu hyder a’u gallu yn yr ystafell ddosbarth”
	Trafoda Palmer (2007) nifer o anfanteision technoleg, ac wrth eu hastudio gellir gweld sut y byddai’r pwyslais cynyddol a roddwyd ar Gymhwysedd Digidol yn eu chwyddo. Dywed Palmer (2007, t. 10) fod plant sydd yn treulio’u dyddiau o flaen y teledu yn methu allan ar brofiadau pwysig eraill megis sgyrsiau a darllen. Gwêl yr awdur hyn mewn dosbarth Blwyddyn 2 pan ar PAP, pan oedd cyfle oedd cyfle i un o’r disgyblion ymestyn ei sgiliau yn yr ardal darpariaeth barhaus, byddai’n mynd yn syth tuag at y Chromebook ac yn chwarae'r un gêm drosodd a throsodd. Roedd gan y disgybl bersonoliaeth gaethiwus ac felly roedd unrhyw sgrin yn y dosbarth yn amharu ar ei allu i weithio’n llwyddiannus. Er ei fod yn hanfodol ac yn cael ei annog i addysgwyr gynllunio cyfleoedd i ddisgyblion ddatblygu eu cymhwysedd digidol, dylai’r addysgwyr sicrhau bod ganddynt y cydbwysedd i ddefnyddio’r technolegau mewn ffyrdd addas a rheoledig.
Er fod addysg trawsgwricwlaidd wedi ei dderbyn fel dull addysgu y Cwricwlwm Newydd yn 2022, dylid sicrhau rhai pethau cyn ei roi mewn gweithrediad. Yn y Cwricwlwm Newydd bydd y ffiniau presennol rhwng y pynciau yn cael eu torri i lawr a bydd Chwe Maes Dysgu a Phrofiad mewn lle a disgwylir i addysgwyr gynnig cyfleoedd i ddatblygu’r cyfrifoldebau trawsgwricwlaidd ym mhob un ohonynt. Dywed Hayes (2010, t. 384) nad yw’r dull trawsgwricwlaidd yn ddigon trwyadl i sicrhau bod disgyblion yn derbyn cyfleoedd i ddatblygu sgiliau hanfodol o fewn pynciau; drwy ddefnyddio’r Fframweithiau dylai addysgwyr sicrhau fod disgyblion yn datblygu’r sgiliau craidd trafodwyd gan Hayes. Er mwyn sicrhau cynnydd, dadleir Barnes (2015, t. 65) fod angen cyfyngu’r nifer o bynciau sy’n cael eu datblygu o fewn un thema. Parha Hayes (2010, t. 385) gan honni bod angen i addysgwyr sicrhau cydbwysedd addas rhwng rhoi cyfleoedd i ddisgyblion ymchwilio ac arbrofi, a gosod targedau i sicrhau gweithio ar ran y disgyblion (gelwir rhain yn “feddylfryd chwareus” a “difrifol”, yn ôl eu trefn). 

